Trevor Manuel

Trevor Andrew Manuel (* 31 Januarie 1956) was voorsitter van Suid-Afrika se Nasionale Beplanningskommissie. Van 1996 tot 2009 het hy die pos van Minister van Finansies beklee wat hom in 2009 die langsdienende minister in die pos gemaak het. Hy was minister tydens die presidensie van Nelson Mandela, Thabo Mbeki en Kgalema Motlanthe, en daarna as minister onder voormalige president Jacob Zuma van 2009 tot 2014.

 Vroeëre lewe 
Manual is in Kensington, Kaapstad as die seun van 'n staatsamptenaar gebore, waar hy grootgeword en skoolgegaan het. Hy matrikuleer in 1973 en gaan studeer Siviele en Strukturele Ingenieurswese, en later — gedurende sy gevangenskap — ook regte.

 Openbare lewe 
Manuel betree die openbare lewe in 1981 as Algemene Sekretaris van die Behuisingaksiekomitee vir die Kaapse area, waarna hy 'n lid word van die UDF se Nasionale Uitvoerende Raad.

In September 1985 is Manuel gevange geneem en tot 31 Augustus 1990 verban. Die verbanning word egter op 25 Maart 1986 tersyde gestel na 'n uitspraak dat dit teenstrydig is met die Binnelandse Sekerheidswet. Op 15 Augustus 1986 word Manuel weer inhegtenis geneem en vir twee jaar tot September 1988 onder die noodmaatreëls aangehou. Hy word vrygelaat met streng beperkings, maar is kort daarna weer in September 1988 in hegtenis geneem, dié keer tot Februarie 1989.

 Post-apartheid 
Ná die ontbanning van die ANC is Manuel aangestel as adjunk-koördineerder van die Wes-Kaap. Tydens die ANC se eerste streekskonferensie in 1990 word Manuel as die Sekretaris van Publisiteit verkies.

By die ANC se nasionale konferensie in 1991 is Manual tot die ANC se Nasionale Uitvoerende Komitee verkies. In 1992 word Manuel hoof van die ANC se Departement van Ekonomiese Beplanning. Hy word as 'n ANC-parlementslid in 1994 verkies, en word deur President Nelson Mandela aangestel as Minister van Handel en Nywerheid, en in 1996 as Minister van Finansies.

Die Wêreld Ekonomiese Forum vereer Manuel as 'n "Leader for Tomorrow" in 1994. Hy ontvang ook verskeie internasionale toekennings en erkennings vir wat hy bereik het.

 Bedanking en heraanstelling 
Op 23 September 2008 bedank Trevor Manuel as die Minister van Finansies saam met 'n aantal ander kabinetslede nadat Thabo Mbeki bedank het, wat tot ontstuimige markte gelei het. Hy gee egter te kenne dat hy bereid is om onder die volgende president te dien en probeer om die markte te kalmeer."Confusion rattles markets", Sapa (IOL), 23 September 2008. Hy behou sy pos as lid in Kgalema Motlanthe se nuwe kabinet wat op 25 September 2008 aangekondig is."SA se nuwe kabinet", IOL, 25 September 2008.

Latere loopbaan
Nadat hy die Parlement verlaat het, het Manuel verskeie sakebedrywighede aangepak. Op 1 Oktober 2014 is hy aangestel as senior adviseur vir die globale Rothschild-groep en as adjunkvoorsitter van sy Suid-Afrikaanse filiaal; in Maart 2017 het hy Bruce Hemphill opgevolg as voorsitter van Old Mutual Emerging Markets. Hy het ook nie-uitvoerende direkteurskappe elders beklee.

Intussen het Manuel sy openbare profiel behou, insluitend as 'n kritikus van president Jacob Zuma. In April 2016, in 'n onderhoud met Soweto TV, het hy gesê dat dit "in ons almal se belang sou wees dat die president eintlik opsy tree", en hy was krities oor Zuma se administrasie tydens sy getuienis voor die Zondo-kommissie in Februarie 2019. In 'n onderhoud op Radio 702 in Mei 2022 het Manuel gesê dat hy toegelaat het dat sy ANC-lidmaatskap verval, wat weerspieël dat "die towerkrag, die houding van morele leierskap wat die ANC deur my jeug gevorm het, weg was" na die party se Polokwane-konferensie.

Manuel het egter teruggekeer na die openbare diens in adviserende hoedanighede nadat Zuma as president opgevolg is deur Cyril Ramaphosa, Manuel se voormalige adjunk by die Nasionale Beplanningskommissie. In Februarie 2019 het die Minister van Finansies, Tito Mboweni, Manuel aangestel om die paneel te lei wat die taak gehad het om 'n nuwe SARS-kommissaris aan te stel. Die EFF het in 'n verklaring beweer dat Manuel 'n "nepotistiese" en "korrupte" proses gelei het, opmerkings wat later deur die Hooggeregshof van Pretoria as lasterlik bevind is.. In April 2018 het Ramaphosa Manuel as een van sy vier beleggingsgesante aangestel, en twee jaar later, nou in sy hoedanigheid as voorsitter van die Afrika-Unie, het Ramaphosa Manuel as een van vier spesiale gesante aangestel wat getaak is om internasionale hulp vir Afrika se reaksie op die COVID-19-pandemie te verseker. 

Teen die einde van 2024 het die Verenigde Nasies se sekretaris-generaal, António Guterres, Manuel aangestel in 'n groep kundiges om bruikbare beleidsoplossings te bevorder en politieke en openbare steun te werf wat nodig is om die ontwikkelende wêreld se skuldkrisis op te los, onder voorsitterskap van Mahmoud Mohieldin.Secretary-General Appoints Group of Experts to Promote Policy Solutions to Resolve Debt Crisis  Verenigde Nasies, mediaverklaring op 6 Desember 2024.

 Persoonlike lewe 
Trevor Manuel is op 27 Desember 2008 getroud met Maria Ramos op die ouderdom van 52.

 Verwysings 

 Eksterne skakels 

 Manual se profiel op die ANC se webwerf

|-

Kategorie:Suid-Afrikaanse ministers van finansies
Kategorie:Geboortes in 1956
Kategorie:Lewende mense
Kategorie:Lede van die Nasionale Vergadering van Suid-Afrika
Kategorie:Politici van die African National Congress
Kategorie:Alumni van die Universiteit van Suid-Afrika